It-tlettax-il laqgħa tal-Kunsill ta' Assoċjazzjoni UE-Marokk saret fi Brussell fl-14 ta' Diċembru. Matul din il-laqgħa, l-UE kkonfermat l-impenn tagħha għas-sħubija mal-Marokk, li taqdi rwol ewlieni fil-viċinat tan-Nofsinhar. L-UE tixtieq, fil-qafas tar-reviżjoni tal-Politika Ewropea tal-Viċinat, issaħħaħ u żżid il-kooperazzjoni tagħha mal-Marokk fuq il-bażi tal-valuri komuni, li huma d-demokrazija, l-istat tad-dritt u l-libertajiet fundamentali. Id-djalogu, li kkonċentra wkoll fuq id-deċiżjoni reċenti tal-Qorti Ġenerali tal-UE, kien miftuħ u kostruttiv. Il-Kunsill tal-Affarijiet Barranin tal-lum adotta d-deċiżjoni li jappella din id-deċiżjoni u li jitlob l-introduzzjoni ta' miżuri proviżorji, fl-għamla ta' sospensjoni tal-eżekuzzjoni tas-sentenza. Il-Kunsill ta' Assoċjazzjoni ġie kkopresedut mir-Rappreżentant Għoli għall-Politika Estera u ta' Sigurtà Komuni u Viċi President tal-Kummissjoni Ewropea, is-Sinjura Federica Mogherini, u mill-Ministru għall-Affarijiet Barranin u għall-Kooperazzjoni tal-Marokk, is-Sur Salaheddine Mezouar. Il-Kummissjoni Ewropea kienet irrappreżentata mis-Sur Johannes Hahn, Kummissarju għall-Politika Ewropea tal-Viċinat u n-Negozjati għat-Tkabbir. Permezz tal-Kunsill ta' Assoċjazzjoni, l-UE setgħet tanalizza l-oqsma ta' interess komuni importanti li fihom l-UE tikkoopera mal-Marokk, u li fosthom hemm il-migrazzjoni, is-sigurtà u l-ġlieda kontra t-terroriżmu. Il-Kunsill ta' Assoċjazzjoni ta wkoll opportunità li jkun hemm skambju, fuq livell politiku għoli, dwar għadd ta' kwistjonijiet reġjonali ta' interess komuni bħall-integrazzjoni reġjonali, il-Libja, is-Sirja u s-Saħel.